# Kaksi esirukousta epidemian aikaan

## Esirukous poikkeuksellisena aikana

*Käytä tästä rukouksesta sopivat kohdat.*

***Lihavoidut kohdat*** *sanotaan yhdessä.*

Rajoitusten ja fyysisen etäisyyden aikana, kun Kristuksen ruumis ei voi kokoontua yhteen paikkaan, me tulemme yhteen Pyhän Hengen kautta monissa eri paikoissa – taloissa, asunnoissa, huoneissa – ja käännymme puoleesi. Kuule huutomme, oi Jumala,

**Kuule rukouksemme.**

Anna rohkeutta ja viisautta kansojen hallituksille ja paikallisille päättäjille vahvistaa terveydenhuollon säädöksiä hyvinvoinnin edistämiseksi ja lisätä toimenpiteitä jokaiseen ihmiseen vaikuttavan viruksen etenemisen pysäyttämiseksi. Kuule huutomme, oi Jumala,

**Kuule rukouksemme.**

Lähetä rakkauden henki ja itsekuri kirkkoosi, niin että se jatkuvasti pitää esillä ohjeita ja sääntelyä ja sitoutuu niihin, ne edistävät kaikkien hyvinvointia. Vahvista pyrkimystämme myötätuntoisen itsemme eristämisen esimerkkiin. Kuule huutomme, oi Jumala,

**Kuule rukouksemme.**

Jumala, armahda meitä! Paranna sairaat, vahvista vanhuksia ja riskiryhmiin kuuluvia, suojaa kaikkia taudin leviämiseltä. Kuule huutomme, oi Jumala,

**Kuule rukouksemme.**

Jumala, armahda meitä! Tue ja suojaa kaikkia terveydenhuollon työntekijöitä, kaikkia, jotka auttavat sairaita, ja niitä, joiden riski sairastua on korkea. Vahvista kaikkia julkisen terveydenhuollon yksiköitä. Kuule huutomme, oi Jumala,

**Kuule rukouksemme.**

Jumala, armahda meitä! Lohduta ja tue kaikkia, jotka ovat yksin ja eristettyjä, ja joita yksinäisyys ja huolet ahdistavat. Kuule huutomme, oi Jumala,

**Kuule rukouksemme.**

Jumala, armahda koko ihmiskuntaa ja luomaasi maailmaa, kuule erityisesti rukouksemme, jotka nyt lausutaan ääneen tai sydämen hiljaisuudessa (…). Kuule huutomme, oi Jumala,

**Kuule rukouksemme.**

Täytä jokainen ihminen ja joka sydän luottamuksella sinun armoosi, joka vapauttaa meidät ja sitoo meidät yhteen sinun Poikasi, Jeesuksen Kristuksen ruumiissa. Kuule huutomme, oi Jumala,

**Kuule rukouksemme.**

Lähetä Pyhä Henkesi. Uudista kirkkoasi sen rukouksessa ja yhteisvastuussa kaikkien lähimmäisten puolesta. Kuule huutomme, oi Jumala,

**Kuule rukouksemme.**

Muista armossasi kaikkia, jotka ovat kuolleet ja kuolevat tänään. (tauko). Kuule huutomme, oi Jumala,

**Kuule rukouksemme.**

Luottaen suureen myötätuntoosi ja ehdottomaan lupaukseesi olla aina meidän kanssamme, me rukoilemme.

**Aamen.**

Luterilaisen maailmanliiton aineisto. Käännös Kati Pirttimaa.

Englanniksi:

<https://www.lutheranworld.org/sites/default/files/2020/documents/20200317_intercessory_prayer_in_exceptional_times_en.pdf>

Katso myös:

<https://www.lutheranworld.org/content/resource-intercessory-prayer-midst-spread-covid-19>

## Kun olemme epätietoisia

Pyhä Jumala, me rukoilemme:

Kun olemme epätietoisia,

auta meitä olemaan tyyniä.

Kun tietoa tulee eri suunnista, oikeaa ja väärää,

auta meitä ajattelemaan selkeästi.

Kun pelko salpaa hengityksen,

ja ahdistus on päivittäistä

Jumala, auta meitä hidastamaan.

Auta meitä sydämissämme kurottautumaan toistemme puoleen

nyt kun emme voi koskettaa toisiamme.

Auta meitä pysymään yhteydessä toisiimme,

nytkin kun joudumme olemaan erossa ja etäällä toisistamme.

Auta meitä rakastamaan niin täydellisesti kuin mahdollista

Tietäen että ”täydellinen rakkaus karkottaa pelon.”

Rukoilemme lääkärien puolesta,

rukoilemme sairaanhoitajien puolesta,

rukoilemme huoltomiesten, siivoojien, lähihoitajien, avustajien ja omaishoitajien puolesta.

Rukoilemme tutkijoiden ja epidemiologien puolesta,

rukoilemme niiden puolesta, jotka ovat sairaita

ja niiden puolesta, jotka surevat.

Rukoilemme kaikkien niiden puolesta, joita pandemia on koskettanut kaikkialla maailmassa.

Rukoillen pyydämme turvaa, terveyttä ja eheyttä.

Auta meitä ruokkimaan nälkäisiä ja janoavia,

vaatettamaan alastomat ja tarjoamaan koti kodittomille.

Auta meitä kulkemaan niiden rinnalla, jotka ovat yksin

ja tue meitä, jotta voisimme tehdä kaikkemme parantaaksemme sairaat

– epidemiasta huolimatta, pelosta huolimatta.

Auta meitä Jumala,

jotta voisimme auttaa toinen toistamme.

Luojan rakkauden tähden

Parantajan nimen tähden

Kaikissa ja kaikkialla vaikuttavan Pyhän Hengen elämää antavan voiman tähden,

me rukoilemme.

Olkoon näin.

Aamen.

Richard Bott, käännös Hanne von Weissenberg

Englanniksi:

<https://united-church.ca/prayers/prayer-during-times-covid-19>